MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL MUITINĖS DEPARTAMENTO PRIE LIETUVOS RESPUBLIKOS FINANSŲ MINISTERIJOS GENERALINIO DIREKTORIAUS 2010 M. lapkričio 26 D. ĮSAKYMO NR. 1B-697 „Dėl laisvosios zonos įrengimo derinimo nuostatų ir reikalavimų įrengiamos laisvosios zonos teritorijai ir muitinio tikrinimo vietai patvirtinimo“ PAKEITIMO

2019 m. liepos 24 d. Nr. 1B-666

Vilnius

Pakeičiu Muitinės departamento prie Lietuvos Respublikos finansų ministerijos generalinio direktoriaus 2010 m. lapkričio 26 d. įsakymą Nr. 1B-697 „Dėl Laisvosios zonos įrengimo derinimo nuostatų ir Reikalavimų įrengiamos laisvosios zonos teritorijai ir muitinio tikrinimo vietai patvirtinimo“:

1.	Pakeičiu 2 punktą ir jį išdėstau taip:

„2. Nustatau, kad:

2.1. laisvosios zonos teritorijos išorinių ribų, prekių įvežimo ir išvežimo vietų muitinės priežiūrą įgyvendina teritorinė muitinė, kurios veiklos zonai priklauso laisvosios zonos vieta, vadovaudamasi teritorinės muitinės direktoriaus įsakymu patvirtintomis taisyklėmis;

2.2. veikiančios laisvosios zonos turi atitikti Reikalavimus įrengiamos laisvosios zonos teritorijai ir muitinio tikrinimo vietai.“

2. Pakeičiu nurodytu įsakymu patvirtintus Reikalavimus įrengiamos laisvosios zonos teritorijai ir muitinio tikrinimo vietai ir juos išdėstau nauja redakcija:

„Reikalavimai įrengiamos laisvosios zonos teritorijai ir muitinio tikrinimo vietai

1. Lietuvos Respublikos muitinės įstatymo 57 straipsnyje nurodytos įrengiamos laisvosios zonos teritorijoje turi būti:

1.1.	įrengtos asmenų, transporto priemonių vykimo, prekių įvežimo į laisvosios zonos teritoriją ir išvežimo iš jos vietos (toliau – įvažiavimo vartai);

1.2.	įdiegta perimetro ir įvažiavimo vartų vaizdo kontrolės sistema, skirta teritorijos perimetro apžvalgai ir atvykstančių (išvykstančių) asmenų, transporto priemonių ir prekių kontrolei;

1.3.	automobilių stovėjimo aikštelės;

1.4.	informaciniai stendai;

1.5.	prekių saugojimo vietos.

2.	Laisvosios zonos teritorijos tvoroje įrengti priešgaisriniai vartai turi būti pritaikyti plombuoti muitinės plombomis.

3.	Laisvosios zonos teritorija turi būti aptverta kartu su joje esančiais statiniais, asfaltuota arba padengta kita kieta danga.

Laisvosios zonos teritorijos tvoros aukštis turi būti ne mažesnis kaip 2450 mm (pagrindinės vertikaliosios dalies – ne mažesnis kaip 2050 mm, papildomos, statomos iki 45 laipsnių kampu – 400 mm). Abiejose tvoros pusėse 3000 mm atstumu neturi būti medžių ir augmenijos, aukštesnės negu 150 mm.

4.	Laisvosios zonos teritorija turi būti apšviesta. Laisvosios zonos įvažiavimo vartų apšvieta turi būti ne mažiau kaip 30 lx, laisvosios zonos teritorijos ribų (perimetro) – ne mažiau kaip 10 lx.

5.	Muitinio tikrinimo vietą laisvojoje zonoje sudaro transporto priemonių ir prekių tikrinimo vietos, kurios turi atitikti Reikalavimų muitinės postų ir muitinės nustatytų prekių pateikimo vietų infrastruktūrai, patvirtintų Muitinės departamento prie Lietuvos Respublikos finansų ministerijos generalinio direktoriaus 2017 m. kovo 27 d. įsakymu Nr. 1B-244 „Dėl Muitinės postų steigimo, pertvarkymo, veiklos laikino sustabdymo ir likvidavimo taisyklių ir reikalavimų muitinės postų ir muitinės nustatytų prekių pateikimo vietų infrastruktūrai patvirtinimo“, X skyriaus nuostatas.

6.	Atsižvelgdama į veiklos ir prekių pobūdį, teritorinė muitinė, kurios veiklos zonai priklauso laisvosios zonos vieta, gali nustatyti papildomą reikalingų patalpų ir techninių kontrolės priemonių poreikį bei jų techninius parametrus.

7.	Muitinės pareigūnai turi teisę tikrinti į laisvąją zoną atvykstančius ir iš jos išvykstančius asmenis, įvežamas ir išvežamas prekes ir transporto priemones ir gauti iš laisvojoje zonoje veiklą vykdančios įmonės atsakingų asmenų informaciją apie asmenų, prekių ir transporto priemonių vykimą per įvažiavimo vartus.

8.	Laisvojoje zonoje veiklą vykdanti įmonė turi sudaryti galimybes muitinės pareigūnams atlikti įrengtos laisvosios zonos teritorijos išorinių ribų ir įvažiavimo vartų patikrinimus, naudotis šių reikalavimų 1.2 papunktyje nurodytos sistemos informacija.“

Generalinio direktoriaus pavaduotojas,

atliekantis generalinio direktoriaus funkcijas	Jonas Miškinis